## Educació destina 180.000 euros per a promocionar el valencià en els llibrets de Falles i Magdalena

*** Es beneficiaran 115 comissions falleres, així com 20 gaiates i 5 colles
* El termini de presentació de sol·licituds finalitza el 9 de febrer en el cas de la Magdalena, i el 12 de febrer per als llibrets de Falles
* En els pròxims mesos es publicarà en el DOGV la convocatòria per a la promoció del valencià en les festes de Fogueres i Moros i Cristians**

La Conselleria d'Educació, Universitats i Ocupació, a través de la Direcció General d'Ordenació Educativa i Política Lingüística, convoca subvencions per valor de 180.000 euros destinades a la promoció de l'ús del valencià en l'àmbit festiu, en concret en els llibrets de Falles i Magdalena per a l'any 2024.

Les ajudes destinades a promocionar el valencià en els llibrets de Falles ascendixen a 133.000 euros a repartir entre 115 comissions falleres (35 de la ciutat de València i 80 comissions de la resta de municipis de la Comunitat Valenciana).

Per la seua banda, les subvencions per als llibrets de Magdalena sumen un total de 47.000 euros que es repartiran entre 20 gaiates i 5 colles.

El termini de presentació de sol·licituds, que va començar dimarts passat, finalitza el 9 de febrer, en el cas dels llibrets de Magdalena, i el 12 de febrer, per als llibrets de Falles.

Els criteris de valoració tindran en compte tant la qualitat d'edició, els continguts literaris, l'extensió de text escrit en valencià, així com la publicitat en valencià.

Així mateix, en els pròxims mesos es publicarà en el DOGV la convocatòria per a la promoció del valencià en les festes de Fogueres i Moros i Cristians.

A través d'estes ajudes, des del Consell es pretén secundar totes les accions que estiguen encaminades a l'edició, desenvolupament i promoció del valencià en les festes de la Comunitat Valenciana. En concret en este cas els llibrets que són una de les manifestacions culturals pròpies del territori.

Fecha: 11/01/2024